Poliisien järjestämä mielenosoitus yltyi väkivaltaiseksi Pariisissa keskiviikkona, kun vastamielenosoittajat iskivät poliisiauton kimppuun.

Satoja poliiseja marssi Pariisissa poliisien kohtaamaa vihaa ja väkivaltaa vastaan. Paikalle saapui myös 300 poliiseja vastustavaa mielenosoittajaa.

Kolme miestä hyökkäsi kesken mielenosoituksen liikkuvaan poliisiautoon. He hakkasivat autoa rautaputkilla ja sytyttivät sen palamaan. Yllä olevalla videolla näkyy, kuinka auto tuhoutui tulipalossa kokonaan.

Poliisi otti miehet kiinni, ja heitä epäillään murhan yrityksestä.

Poliisien kimppuun hyökkääminen on yleistynyt Ranskassa viime aikoina. Viimeisten kahden kuukauden aikana 350 turvallisuusjoukkoihin kuuluvaa ihmistä on loukkaantunut Ranskan työlain uudistuksia vastustavissa mielenosoituksissa.

Väkivaltaisuuksista ovat pääosin vastuussa hallitusta vastustavat nuorisojoukot.